Subsidies in Oos-Kaap nou betaal | Netwerk24
Deur Lynn Williams 02 Augustus 2019 05:22
Die departement van maatskaplike ontwikkeling in die Oos-Kaap het glo reeds 90% van die agterstallige staatstoelaes aan organisasies sonder winsbejag uitbetaal.
Dit het verlede week aan die lig gekom dat die departement versuim het om staatsubsidies aan talle van dié organisasies te betaal.
Van dié organisasies het gesê hulle sit met ’n krisis, want die departement het vier maande laas betaal. Werknemers het ook gesê as dinge nie gou verander nie, loop hulle die gevaar om hul deure te sluit.
Gcobani Muswana, woordvoerder van die departement, het by navraag gesê 90% van die organisasies se toelaes is uitbetaal.
Volgens Muswana het die departement eerste aandag gegee aan tehuise vir bejaardes en tehuise waar na siek mense omgesien word.
“Die departement wil ’n verskoning rig aan almal wat deur die situasie geraak is.”
Muswana het die probleem toegeskryf aan ’n nuwe betalingstelsel wat strenger beheermaatreëls insluit.
Meer oor: Oos-Kaap | Subsidies | Sassa | Staatstoelaes